এক হতে পারে রাজনৈতিক স্বার্থে সেদিন মুসলিম লীগ সরকারের বিরুদ্ধে ভাষাকে ব্যবহার করা হয়েছিল। দ্বিতীয়তঃ পাকিস্তানের বুনিয়াদকে দুর্বল করে দেয়ার জন্য ভাষার প্রশ্নটাকে সামনে নিয়ে আসা হয়েছিল। এটা সত্য পূর্ব বাংলার মুসলমানরা বাংলাভাষী। কিন্তু বৃটিশের দুশো বছরের রাজত্বে বাংলাভাষা ও সাহিত্য এবং রাজনীতিতে ডমিনেট করেছে হিন্দুরা। বাংলার মুসলমানদের তারা কখনও বাঙ্গালী হিসেবে স্বীকৃতি দেয়নি। বাঙ্গালী বলতে বাংলাভাষা কিংবা বঙ্গের অধিবাসী না বুঝিয়ে সেকালে হিন্দুদের বুঝানো হত। এ প্রসঙ্গে শরৎচন্দ্রের শ্রীকান্ত উপন্যাসের বহু বিখ্যাত ‘স্কুলের মাঠে বাঙ্গালী ও মুসলমানের মধ্যে ফুটবল খেলা চলিতেছে’- উক্তিটি মনে করবার মত। এ অবস্থা থেকে মুসলমানদের বাঁচার জন্যই পাকিস্তান আন্দোলনে নামতে হয়েছিল। অথচ রাষ্ট্রভাষা আন্দোলনকারীরা এমন একটা প্রসঙ্গ নিয়ে রাজনীতির মাঠ গরম করলেন যা মুসলিম জাতীয়তার বুনিয়াদকে নিশ্চিহ্ন করে দিতে অগ্রসর হল।